
Čl. 1
Úvodné ustanovenia

1. Tento dizajn manuál tvorí prílohu č. 1 k Smernici dekana Prírodovedeckej fakulty Univerzity Komenského v Bratislave č. 3/2026 o postupe pri realizácii stavebných, technických a udržiavacích prác a stanovuje základné estetické, funkčné a materiálové zásady pre úpravy interiérov a vybraných exteriérových prvkov v priestoroch Prírodovedeckej fakulty (ďalej len „PriF UK“).
2. Cieľom dizajn manuálu je zabezpečiť jednotný vizuálny a architektonický charakter priestorov fakulty, predchádzať nekoordinovaným zásahom do interiérov a exteriérov a vytvoriť zrozumiteľný rámec pre stavebné, udržiavacie a modernizačné zásahy.
3. Dizajn manuál sa uplatňuje pri všetkých stavebných, udržiavacích a modernizačných prácach realizovaných v priestoroch PriF UK, pokiaľ nie je v konkrétnom prípade určené inak.
4. Dizajn manuál je záväzný pre všetky pracoviská PriF UK, jej zamestnancov a externé subjekty vykonávajúce stavebné, udržiavacie alebo modernizačné práce v priestoroch fakulty.
Čl. 2
Farebné riešenie interiérov

1. Steny na chodbách a v kanceláriách sa realizujú v bielej farbe v štandardnom interiérovom vyhotovení (minimálna hodnota belosti 90 %).
2. Stropy v chodbách sa spravidla realizujú vo svetlosivých odtieňoch.
Čl. 3
Podlahy

1. Podlahy v chodbách sa realizujú ako PVC krytina alebo liata podlaha, a to výlučne vo svetlosivých farebných odtieňoch.
Čl. 4
Dvere a presklené výplne

1. Dvere do kancelárií sa realizujú ako presklené dvere s čiernym rámom alebo plné dvere v bielom vyhotovení.
2. V laboratóriách je možné realizovať výmenu dverí výlučne za dvere z plastu alebo hliníka, ak osobitné technické alebo bezpečnostné predpisy neustanovujú inak. 
3. Výplne existujúcich vchodových dverí sa realizujú ako: opálové (mliečne) sklo, číre bezfarebné sklo alebo polykarbonát v odtieni opál. Typ výplne sa vyberá podľa požadovanej priehľadnosti.
Čl. 5
Nábytok a vstavané prvky

1. Skrine na chodbách sa realizujú z drevotriesky v odtieni RAL 7407, s farebnými lištami. Farebnosť líšt sa prispôsobuje jednotlivým pavilónom.
2. Svetlíky na chodbách sa realizujú ako drevotrieska v odtieni RAL 7407, alebo dutinkový polykarbonát v odtieni opál v hliníkovom ráme. Svetlíky musia byť otvárateľné.
3. Svetlíky v kanceláriách sa realizujú ako dutinkový polykarbonát v odtieni opál v hliníkovom alebo čiernom ráme alebo ako drevotrieska.
4. Nábytok do fakultných učební sa realizuje z drevotriesky v odtieni RAL 7407.
5. Umiestnenie nábytku na chodbách je možné výlučne po prerokovaní s Oddelením technicko-prevádzkových činností fakulty (OTPČ) a so súhlasom dekana fakulty a referenta pre BOZP/PO. Farebnosť nábytku sa volí v sivých odtieňoch.
Čl. 6
Informačné a doplnkové prvky

1. Nástenky na chodbách sa realizujú výlučne formou plagátového klipového rámu (tzv. klap rámu), prednostne v striebornom vyhotovení.
2. Označovanie miestností pracovísk a funkčných priestorov sa realizuje jednotným spôsobom určeným OTPČ.
Čl. 7
Tienenie a ochrana okien

1. Inštalácia tieniacej techniky na okná (vonkajšie žalúzie, markízy, rolety, fasádne clony, látkové tienenie, fólie a podobné riešenia) nie je prípustná, pokiaľ dekan fakulty v odôvodnených prípadoch po prerokovaní s OTPČ nerozhodne inak.
2. Ochrana okien proti hmyzu sa rieši výlučne formou ochrannej okennej sieťky s antracitovým rámom, a to v súlade s vysúťaženými parametrami.
Čl. 8
Klimatizačné jednotky

1. Vonkajšie klimatizačné jednotky sa inštalujú prednostne na balkóny do spodnej časti priestoru.
2. Odvod kondenzátu z klimatizačných jednotiek môže byť riešený samospádom smerom mimo objektu len za predpokladu, že nedôjde k prenikaniu vlhkosti do stavebných konštrukcií, zamŕzaniu alebo vzniku plesní.
3. Ak nie je možné zabezpečiť samospád, použije sa odvod kondenzátu do zbernej nádoby.
Čl. 9
Fasáda budovy

1. Na fasádu budov nie je prípustné inštalovať akékoľvek predmety bez predchádzajúceho súhlasu dekana PriF UK po prerokovaní s OTPČ.
Čl. 10
Záverečné ustanovenia

1. Tento dizajn manuál predstavuje záväzný rámec pre estetické, funkčné a architektonické riešenia priestorov PriF UK.
2. Odchýlky od zásad uvedených v tomto dizajn manuáli sú prípustné len vo výnimočných prípadoch, po ich prerokovaní s OTPČ a na základe predchádzajúceho súhlasu dekana fakulty.
3. Tento dizajn manuál sa uplatňuje v súlade so Smernicou dekana fakulty PriF UK č. x/2026 o postupe pri realizácii stavebných, technických a udržiavacích prác, ktorej tvorí prílohu, a zohľadňuje sa pri posudzovaní stavebných, udržiavacích a modernizačných zámerov.
2

image1.png
PRIRODOVEDECKA FAKULTA

Univerzita Komenského
v Bratislave





